钦定古今图书集成/理学汇编/学行典/第223卷 > 金肇基〈弟协庚 协广〉
## 钦定古今图书集成/理学汇编/学行典/第223卷 > 金肇基〈弟协庚 协广〉

按《休宁县志》：“金肇基，字引初生有至性，三岁，母哺之
乳。一日忽不欲吮，叩所以，曰：‘儿见母捉儿虱，母语儿
虱吃儿血，儿吃母乳，亦似虱吃母血’。遂断乳。五岁就
塾师，晚必背诵，日所读书，不俟父母命也。父母有疾，
辄侍侧不离，遣就学，则曰：‘儿非赖学，大人病，儿愿在
此读书受室’。”后从父文耀游学山左，遂入籍东昌府
学。忽一日心动，促父归，比归，母则已没。计其日，正其
心动日也。执丧一合家礼，自是侍父于家，无志功名，
曰：“需此何为！”父没，购山地与母合葬，庐墓三年。山故
多虎患，绝不少惧，虎亦竟遁迹，山人反赖之。岁逢父
母忌日，斋居不出，哭泣如初丧。著有《哀哀诗》百首，远
近人故无不知。有金孝子者，无胞兄弟，与同堂弟协
庚、协广友共特至。庚。广随父徙居欈李，然音问每月
数通，或一聚首，饮食寝兴，虽累月必同一室。庚晚年
挈家归基，时早没，庚临终嘱子与侄曰：“吾与兄生年
谊比同怀，死后毋离我两人异地也。”两家子奉遗命，
合葬于东山。两家子克承父志，人称一门孝友云。